# BAB I BUBUKA

1. **Kasang Tukang Panalungtikan**

Unggal masarakat di wilayah Nusantara atawa Indonesia miboga warisan budaya anu kudu diaprésiasi. Sakumaha anu ditétélakeun ku Saringendyanti (2008, kc. 4) yén warisan budaya bangsa Indonesia téh bisa kaukur tina wangun artéfak atawa tradisi anu aya di lingkungan masarakat adat anu kudu diaprésiasi ku panalungtik lokal pikeun maham jeung ngajén kana éta warisan budaya. Éta tradisi adat téh jadi ciri tina tradisi adat anu aya di unggal daérah.

Tradisi teu leupas ti masarakat anu aya di lingkungan sabudeureunana. Kiwari generasi ngora geus kurang maham kana tradisi di lingkunganana ku sabab ayana budaya asing anu asup kana kahirupanana. Qodariah jeung Laely (2013, kc. 11) nétélakeun yén salasahiji dadasar samarna idéntitas bangsa téh ku asupna budaya asing anu teu dibarengan ku ayana filter anu ketat pikeun nyaring éta budayana. Antukna dina mangsa anu bakal datang, ieu hal bakal jadi masalah pikeun masarakat umumna bangsa Indonesia.

Rupa-rupa tradisi téh miboga ciri anu unik atawa khas. Salasahijina nya éta kabudayaan masarakat Sunda di Kampung Naga anu aya di Kabupatén Tasikmalaya Provinsi Jawa Barat. Qodariah jeung Laely (2013, kc. 19) nétélakeun yén masarakat Kampung Naga anu perenahna aya di Kabupatén Tasikmalaya, kaasup kana masarakat anu miboga kearifan lokal saupama ditilik tina aktivitas jeung tradisina.

Tradisi anu aya di kampung Naga téh mangrupa tradisi hasil pola pikir jeung pola paripolah masarakat anu aya di sabudeureunana. Ningrum (2012, kc. 49) nétélakeun yén masarakat Kampung Naga miboga pola pikir jeung paripolah anu nyaluyukeun kana paréntah jeung larangan anu diwariskeun ti hiji generasi ka generasi anu satuluyna. Salaku tradisi anu diturunkeun ku luluhur atawa karuhun, generasi ngora kudu bisa ngajaga, ngamumulé jeung leuwih maham kana tradisi adatna. Dina kahirupan masarakat Kampung Naga aya sababaraha tradisi anu ilahar dilaksanakeun, salasahijina nya éta tradisi Hajat Sasih Mulud.

Tradisi Hajat Sasih Mulud téh miboga tujuan anu nyamuni atawa mibanda unsur tanda (sémiotik). Salasahiji contona dina Hajat Sasih Mulud sesepuh kudu ngagunakeun pakéan warna bodas, sabab warna bodas téh nandakeun kasucian. Ieu harti jeung tujuan bisa kapaluruh leuwih jero saupama maluruh leuwih loba ngeunaan unsur-unsur sémiotik anu aya dina ieu tradisi. Salian ti éta Hajat Sasih Mulud ogé dilaksanakeun dina raraga miéling maulid Nabi tur ngébréhkeun rasa syukur ka Allah Swt.

Salasahiji cara pikeun ngawanohkeun tradisi Hajat Sasih Mulud di Kampung Naga ka generasi ngora hususna ka budak sakola nya éta ngaliwatan pangajaran anu aya di sakola. Pangajaran anu bisa digunakeun salah sahijina nya éta pangajaran maca artikel budaya pikeun budak SMA kelas XII. Dina KIKD (Kompetensi Inti jeung Kompetensi Dasar) taun 2017 mata pelajaran Bahasa dan Sastra Sunda Berbasis Kurikulum 2013 Revisi 2017 Jenjang SMA/SMK/MA/MAK ditétélakeun yén Kompetensi Inti 3 (Pengetahuan) 3.5. nya éta *mengaanalisis isi, struktur dan aspek kebahasaan teks artikel berbahasa Sunda*. Salian ti éta Kompetensi Inti 4 (Keterampilan ) 4.5 nya éta *menulis artikel sederhana berbahasa Sunda dengan memperhatikan struktur dan penggunaan kaidah kebahasaan* (Dinas Pendidikan Provinsi Jawa Barat, 2017, kc. 40).

Pikeun mikanyaho leuwih jero ngeunaan tradisi Hajat Sasih Mulud anu aya di Kampung Naga, perlu ayana panalungtikan anu medar ngeunaan éta tradisi. Pedaranana ngadéskripsikeun maksud, tujuan, fungsi, katut prak-prakan tradisi Hajat Sasih Mulud di Kampung Naga. Pamarekan panalungtikan anu dipaké nya éta ulikan sémiotik.

Panalungtikan saméméhna anu ngarojong kana ieu panalungtikan nyaéta panalungtikan anu dilaksanakeun ku Epon Ningrum (2012) anu jejerna *“*Kampung Naga, Tasikmalaya dalam Mitologi: Upaya Memaknai Warisan Budaya Sunda*”* medar ngeunaan upaya pikeun maham kana warisan budaya Sunda nya éta Kampung Naga. Hasil tina ieu panalungtikan nya éta ngeunaan adat istiadat anu ngawangun sipat tradisional dina kahirupan masarakatna anu kudu dimumulé dina pola pamikiran, pola paripolah, jeung pola kabudayaanana. Budaya, wasiat, amanat, larangan jeung akibat mangrupa tradisi karuhun anu aya dina éta tradisina. Lian ti éta aya ogé panalungtikan anu dilaksanakeun ku Lelly Qodariah jeung Laely Armiyati (2013) anu jejerna nya éta *“*Nilai-Nilai Kearifan Lokal Masyarakat Adat Kampung Naga sebagai Alternatif Sumber Belajar*”* medar ngeunaan kearifan lokal anu aya dina tradisi jeung kagiatan masarakat di Kampung Naga. Éta kearifan lokal patali jeung tata kapangurursan, sistem adat, tata cara, jeung katangtuan husus anu aya di lingkungan masarakat dina ngajaga lingkunganana. Aya ogé ajén-ajén moral anu nyampak saperti ngarumat lingkungan di sabudereunana, gotong royong, sipat basajan, kamandirian, kréatif, tanggung jawab jeung miboga prinsip anu ajeg.

Salian ti panalungtikan dina wangun jurnal, aya ogé panalungtikan skripsi anu medar ngeunaan Kampung Naga dina wangun skripsi. Kahiji skripsi Dewi Kaniawati, (2013) anu jejerna *“*Ajén Estétika dina Arsitéktur Imah Adat Kampung Naga Désa Néglasari Kacamatan Salawu Kabupatén Tasikmalaya pikeun Alternatif Bahan Ajar Kosa Kecap di SMA*”* anu medar ngeunaan istilah arsitéktur imah adat di Kampung Naga. Anu kadua aya skripsi kénging Dewi Lida Aini (2014) anu jejerna *“*Sistem Pakasaban Masarakat Kampung Naga (Kajian Ajén-Inajén Lokal Masarakat Kampung Naga, Tasikmalaya Minangka landasan Sosial Budaya Pendidikan Nasional)*”* anu medar ngeunaan sistem pakasaban anu aya di Kampung Adat Naga. Anu katilu aya skripsi kénging Elma Elviana (2015) anu jejerna "Upacara Hajat Sasih di Kampung Naga Tasikmalaya pikeun Bahan Pangajaran Maca Artikel Budaya di SMA" anu medar ngeunaan upacara hajat sasih nu aya di Kampung Naga ditilik tina segi deskriptif.

Sasaruaan tina ieu panalungtikan téh patali jeung tempat panalungtikanana nya éta sarua ngalaksanakeun panalungtikan di Kampung Naga. Bédana ieu panalungtikan téh nyaéta dina obyék panalungtikan anu ditalungtikna nya éta ngeunaan tradisi Hajat Sasih Mulud anu ditilik tina kajian sémiotikna, anu hasil panalungtikanana dijadikeun bahan pangajaran maca artikel budaya di SMA. Ku kituna panalungtikan anu judulna “Tradisi Hajat Sasih Mulud di Kampung Naga Désa Neglasari Kacamatan Salawu Kabupaten Tasikmalaya Pikeun Bahan Pangajaran Maca Artikel di SMA Kelas XII (Ulikan Sémiotik) kudu dilaksanakeun.

1. **Rumusan Masalah**

Dumasar kasang tukang anu geus dipedar, aya sababaraha rumusan masalah dina ieu panalungtikan, nya éta ieu di handap.

1. Kumaha lumangsungna tradisi Hajat Sasih Mulud di Kampung Naga Désa Neglasari Kacamatan Salawu Kabupatén Tasikmalaya?
2. Naon maksud jeung tujuan diayakeunana tradisi Hajat Sasih Mulud di Kampung Naga Désa Neglasari Kacamatan Salawu Kabupatén Tasikmalaya?
3. Unsur sémiotik naon waé anu aya dina tradisi Hajat Sasih Mulud di Kampung Naga Désa Neglasari Kacamatan Salawu Kabupatén Tasikmalaya?
4. Kumaha larapna pedaran Tradisi Hajat Sasih Mulud di Kampung Naga Désa Neglasari Kacamatan Salawu Kabupatén Tasikmalaya jadi bahan pangajaran maca artikel di SMA kelas XII?
5. **Tujuan Panalungtikan**

Dumasar kana rumusan masalah anu geus dipedar, tujuan panalungtikan kabagi kana dua bagéan, nya éta tujuan umum jeung tujuan husus.

1. **Tujuan Umum**

Sacara umum ieu panalungtikan téh dilaksanakeun pikeun mikanyaho unsur sémiotik anu aya dina tradisi Hajat Sasih Mulud di Kampung Naga Désa Neglasari Kacamatan Salawu Kabupatén Tasikmalaya, anu hasil panaungtikanana baris dilarapkeun jadi bahan pangajaran maca artikel siswa SMA Kelas XII.

1. **Tujuan Husus**

Sacara husus, ieu panalungtikan téh miboga tujuan pikeun ngadéskripsikeun:

1. Tradisi Hajat Sasih Mulud di Kampung Naga Désa Neglasari Kacamatan Salawu Kabupatén Tasikmalaya.
2. Maksud jeung tujuan diayakeunana tradisi Hajat Sasih Mulud di Kampung Naga Désa Neglasari Kacamatan Salawu Kabupatén Tasikmalaya.
3. Unsur sémiotik anu nyampak dina tradisi Hajat Sasih Mulud di Kampung Naga Désa Neglasari Kacamatan Salawu Kabupatén Tasikmalaya.
4. Larapna hasil panalungtikan kana pangajaran maca artikel di SMA kelas XII.
5. **Mangpaat Panalungtikan**

Dumasar tujuan anu geus dipedar, ieu panalungtikan téh miboga opat jenis mangpaat nya éta mangpaat tioritis, mangpaat praktis, mangpaat isu jeung aksi sosial, jeung mangpaat pikeun kawijakan.

1. **Mangpaat Tioritis**

Sacara tioritis, ieu panaungtikan téh miboga mangpaat pikeun nambahan élmu pangaweruh ngeunaan tradisi adat anu aya di tatar Sunda, hususna tradisi Hajat Sasih Mulud anu aya di Kampung Naga Désa Neglasari Kacamatan Salawu Kabupatén Tasikmalaya.

1. **Mangpaat Praktis**

Sacara praktis, ieu panalungtikan téh miboga sababaraha mangpaat pikeun sababaraha pihak, nya éta ieu di handap.

1. Mangpaat pikeun Guru

Pikeun nambahan alternatif bahan pangajaran maca, hususna pangajaran maca artikel budaya di SMA kelas XII, jeung deui salasahiji cara pikeun ngawanohkeun ka siswa ngeunaan salasahiji tradisi anu aya di tatar Sunda.

1. Mangpaat pikeun Siswa

Pikeun nambahan pangaweruh ngeunaan kabudayaan anu patali jeung tradisi anu aya di tatar Sunda, hususna tradisi Hajat Sasih Mulud anu aya di Kampung Naga Désa Néglasari Kacamatan Salawu Kabupatén Tasikmalaya.

1. Mangpaat pikeun Panalungtik

Pikeun nambahan pangaweruh ngeunaan salasahiji tradisi anu aya di Tatar Sunda, hususna tradisi Hajat Sasih Mulud anu aya di Kampung Naga Désa Néglasari Kacamatan Salawu Kabupatén Tasikmalaya jeung pikeun média diajar ngalarapkeun hasil panalungtikan kana média pangajaran maca artikel.

1. **Mangpaat Isu jeung Aksi Sosial**

Pikeun nambahan pangaweruh masarakat jeung ngawanohkeun salasahiji kabudayaan atawa tradisi anu aya di Tatar Sunda, hususna tradisi Hajat Sasih Mulud anu aya di Kampung Naga Désa Néglasari Kacamatan Salawu Kabupatén Tasikmalaya.

1. **Mangpaat pikeun Kawijakan**

Diayakeunana ieu panalungtikan dipiharep bisa nambahan informasi ka masarakat tur deui hususna ka pamaréntah sangkan bisa leuwih ngawanohkeun kabudayaan daerah ngaliwatan kawijakan-kawijakan anu patali jeung widang budaya. Hususna nya éta Dinas Pariwisata dan Kebudayaan (Disparbud) pikeun leuwih ngapublikasikeun kagiatan-kagiatan tradisi Kampung Adat anu aya di Tatar Sunda hususna di Kampung Naga.

1. **Raraga Tulisan**

Ieu panalungtikan dimimitian ku judul panalungtikan, idéntitas panulis, lembar pengesahan, lembar pernyataan ngeunaan keaslian skripsi, pangjajap, tawis nuhun, abstrak, daptar eusi, daptar tabél, daptar bagan, daptar gambar, daptar lampiran, daptar singgetan, jeung eusi Bab. Ieu skripsi ngawengku lima Bab.

**BAB I Bubuka**

Bab I medar ngeunaan kasang tukang panalungtikan skripsi, rumusan masalah, tujuan panalungtikan, mangpaat panalungtikan, jeung raraga tulisan.

**BAB II Ulikan Tiori**

Bab II medar ngeunaan tradisi Hajat Sasih Mulud, Sémiotik, bahan pangajaran maca artikel, panalungtikan saméméhna jeung raraga mikir.

**BAB II Métode Panalungtikan**

Bab III medar ngeunaan métode panalungtikan, desain panalungtikan, sumber data panalungtikan, lokasi panalungtikan, téknik ngumpulkeun data jeung ngolah data, sarta instrumén panalungtikan.

**BAB IV Hasil Panalungtikan jeung Pedaran**

Bab IV medar ngeunaan tradisi Hajat Sasih Mulud anu aya di kampung Naga. Salian ti éta, medar ngeunaan hasil analisis data ngangunakeun ulikan sémiotik dina tradisi Hajat Sasih Mulud di Kampung Naga sarta larapna hasil panalungtikan pikeun bahan pangajaran maca artikel di SMA kelas XII.

**BAB V Kacindekan, Implikasi, jeung Rékomédasi**

Bab V medar ngeunaan kacindekan tina hasil panalungtikan, implikasi jeung rékoméndasi.